CURTEA PENALĂ INTERNAŢIONALĂ

DEPARTAMENTUL PENTRU STUDII PARLAMENTARE ŞI POLITICI U.E.
DIRECŢIA STUDII ŞI DOCUMENTARE LEGISLATIVĂ
	CURTEA PENALĂ INTERNAŢIONALĂ
PREZENTARE GENERALĂ




Fişă documentară

                       

    OCTOMBRIE, 2013
Documentare şi sinteză: Nume – Rădulescu Florentina, consilier parlamentar

                                                         Jula Any-Mary, expert parlamentar
	Sinteza documentară poate fi accesată direct pe Intranet la pagina Direcţiei studii şi documentare legislativă.



* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.
CURTEA PENALĂ  INTERNAŢIONALĂ
La 17 iulie 1998, la Roma, în cadrul conferinţei O.N.U. organizată în scopul adoptării Statutului Curţii Penale Internaţionale permanente (în engleză, International Criminal Court – I.C.C.), delegaţii din 120 de state au adoptat textul proiectului de statut al acestei Curţi( denumit, în cele ce urmează, Statutul de la Roma). 
Statutul Curtii a fost adoptat printr-o convenţie între state şi a fost deschis semnării la 17 iulie 1998, la sediul ONU, urmând să intre în vigoare după depunerea a 60 de instrumente de ratificare. Sediul Curţii este la Haga. Prin Statutul său, Curtea dispune de personalitate juridică internaţională, fiind competentă să-şi exercite funcţiile pe teritoriul oricărui stat-parte la Statut.

Convenţia, care cuprinde textul Statutului a fost deschisă spre ratificare, urmând să intre în vigoare, conform art. 126 din Statut, în prima zi după ce-a de-a 60-a zi de la data depunerii celui de-al 60-lea instrument de ratificare, acceptare, aprobare sau aderare, la Secretarul General O.N.U.

Textul Convenţiei a fost adoptat de 120 de state iar până la data ratificării de  către  România  fusese semnat de 139 de state( printre statele semnatare ale Statutului de la Roma s-a aflat şi S.U.A. Ulterior, la 6 mai 2002, S.U.A., sub administraţia Bush, şi-a retras semnătura în mod oficial). Ulterior, textul Convenţiei a fost ratificat de 78  de  state.
La 1 iulie 2002, Statutul de la Roma a intrat în vigoare şi, astfel, s-a înfiinţat prima jurisdicţie internaţională penală cu caracter permanent din istoria omenirii, care a  început să funcţioneze, efectiv, la Haga, cu  începere de la mijlocul anului 2003.

Statutul reglementează, pe lângă cooperarea internaţională a Statelor Părţi la Statut cu jurisdicţia internaţională penală, şi cooperarea Curţii Penale Internaţionale cu organizaţiile internaţionale interguvernamentale.

În cadrul acestor cooperări, un loc esenţial îl ocupă cooperarea Curţii cu O.N.U. al cărei cadru general este reglementat de art. 2 din Statutul de la Roma, potrivit căruia se va încheia un acord special între Curte şi O.N.U., în sensul stabilirii termenilor cooperării între cele două instituţii. Acordul special urmează să fie aprobat de Adunarea Statelor Părţi la Statutul de la Roma.

Statutul de la Roma, pe lângă acordul special între O.N.U. şi Curte,(care va reglementa expres şi detaliat cooperarea între cele două instituţii), prevede expres atribuţiile pe care Consiliul de Securitate al O.N.U. le va avea în funcţionarea jurisdicţiei internaţionale penale cu caracter permanent de la Haga.

Consiliul de Securitate al O.N.U. (conform Statutului de la Roma), poate să aducă în atenţia Procurorului Curţii o anumită situaţie în care mai multe crime de război au fost comise, astfel încât Curtea să-şi exercite jurisdicţia asupra lor (art. 13 lit. b din Statut) după cum poate, atunci când Procurorul a decis conform art. 53 pct. 2 din Statut, că nu există suficientă bază pentru a începe urmărirea penală într-un caz deferit Curţii de către Consiliul de Securitate, să ceară Camerei Preliminare să revizuiască decizia Procurorului (art. 53 pct. 3). 

Statutul de la Roma este actul de naştere al Curţii Penale Internaţionale, instituţie juridică internaţională permanentă cu competenţă generală şi unică în judecarea şi sancţionarea persoanelor fizice acuzate de violarea gravă a dreptului umanitar internaţional. Sancţionarea internaţională a infracţiunii de genocid, a crimelor împotriva umanităţii, a crimelor de război şi a crimelor de agresiune constituie atât un imperativ, cât şi o obligaţie a comunităţii internaţionale. Efectul sancţionator are o valoare generală, întrucât verdictul se pronunţă de un tribunal internaţional, reprezentativ pentru toate sistemele juridice, care acţionează în numele întregii umanităţi.

Statutul este un Cod penal şi un Cod de procedură penală cu caracter internaţional, în care instituţiile fundamentale ale dreptului penal intern al statelor se regăsesc în nuanţe şi forme specifice dreptului internaţional penal şi care precizează regulile de drept internaţional aplicabile persoanelor fizice. 

Statutul este structurat în 13 capitole şi 128 de articole: 
· Capitolul 1 Crearea Curţii 
· Capitolul 2 Competenţă, admisibilitate şi drept aplicabil 
· Capitolul 3 Principii generale de drept penal 
· Capitolul 4 Structura şi administrarea Curţii 
· Capitolul 5 Anchetă şi urmăriri 
· Capitolul 6 Procesul 
· Capitolul 7 Pedepsele 
· Capitolul 8 Apelul şi revizuirea 
· Capitolul 9 Cooperarea internaţională şi asistenţa judiciară 
· Capitolul 10 Executarea pedepsei 
· Capitolul 11 Adunarea Statelor Părţi 
· Capitolul 12 Finanţarea

· Capitolul 13. Clauze finale
Competenţa materială a Curţii

Curtea este competentă să judece şi să pedepsească persoanele fizice vinovate de comiterea unor infracţiuni deosebit de grave - definite prin exemplificare în Statutul C.I.P. - care aduc atingere intereselor ansamblului comunităţii internaţionale:

a.     crime de genocid;

b.     crime impotriva umanităţii;

c.     crimele de razboi;

d.     crimele de agresiune.

a) Crima de genocid este definită drept “orice acte comise cu intenţia de a distruge, în tot sau în parte, un grup naţional, etnic, rasial sau religios prin: uciderea membrilor grupului; atingerea grava a integritatii fizice si psihice a membrilor grupului; supunerea intentionata a grupului la conditii de existenta care sa conduca la distrugerea sa fizica totala sau partiala; masuri vizand impiedicarea nasterilor in cadrul grupului; transferul fortat de copii de la un grup la altul.”

b) Prin crime contra umanităţii se întelege oricare dintre actele menţionate în continuare, atunci cand sunt comise în cadrul unui atac generalizat sau lansat sistematic asupra populatiei civile: ucidere, exterminare, sclavaj, deportare sau transfer forţat de populaţie, condamnarea la închisoare sau alte forme de privare gravă de libertate, tortură, viol, sclavie sexuală, prostituţie forţată, sarcină sau sterilizare forţată sau orice alta formă de violenţa sexuală de gravitate comparabilă, persecutarea unui grup pentru motive de ordin politic, rasial, naţional, etnic, cultural, religios sau bazat pe sex, sau în funcţie de alte criterii universal recunoscute ca inadmisibile în dreptul international, crima de apartheid şi alte acte inumane cu un caracter similar, cauzatoare de suferinţe puternice şi care aduc atingere gravă integrităţii fizice sau mentale.

c) Curtea este competentă să judece crimele de razboi, în special acele crime care se înscriu în cadrul unui plan sau al unei politici elaborate. Prin crime de razboi se intelege, în virtutea Convenţiilor de la Geneva din 1949 privind dreptul umanitar şi a altor convenţii şi cutume internaţionale: omuciderea intenţionată; tortura sau tratamentele inumane, inclusiv experienţele biologice; provocarea cu intenţie a unor suferinţe puternice sau a unor atingeri grave a integrităţii fizice; distrugerea şi însuşirea de bunuri, nejustificata de necesităţi militare şi executata pe o scară largă, în mod ilicit; constrângerea unui prizonier de razboi să servească interesele unei armate străine; privarea intenţionată a unui prizonier de război de dreptul la un proces echitabil; deportarea sau arestarea ilegală; luarea de ostateci;  lansarea de atacuri deliberate împotriva populaţiei civile şi a bunurilor acesteia; lansarea de atacuri deliberate împotriva misiunilor umanitare şi de menţinere a păcii; lansarea unui atac deliberat atunci cand este evident că acesta va produce pierderi de vieţi şi pagube materiale în rândul populaţiei civile; uciderea sau rănirea combatanţilor inamici după ce aceştia s-au predat; portul unor însemne militare sau a uniformei inamice, atunci când are drept urmare pierderea de vieţi sau rănirea gravă a adversarului; stabilirea de către puterea ocupantă a unei părţi din populaţia sa în teritoriul ocupat, precum şi transferul în interiorul acestui teritoriu sau în afara lui a unei părţi sau a totalităţii populaţiei băştinaşe; lansarea de atacuri deliberate împotriva construcţiilor destinate uzului religios, educativ, artistic, ştiinţific sau caritabil, precum şi împotriva monumentelor istorice şi a spitalelor, atunci când acestea nu sunt obiective militare; supunerea prizonierilor la experienţe medicale şi ştiinţifice; distrugerea sau confiscarea bunurilor inamice, atunci când nu sunt impuse de necesităţi militare; obligarea naţionalilor părţii adverse la participarea la operaţiuni de război îndreptate împotriva propriei ţări; jefuirea localităţilor ocupate; utilizarea otrăvurilor, a gazelor asfixiante, precum şi a armelor de natură să provoace inamicului suferinţe inutile; atingerea demnităţii persoanei, prin tratamente umilitoare şi degradante; violul, sclavia sexuală, prostituţia forţată, sterilizarea forţată; utilizarea ostaticilor civili pentru a proteja zone sau forţe militare; atacurile deliberate împotriva clădirilor, materialelor, unităţilor şi mijloacelor de transport sanitare care utilizează semnele distinctive prevăzute prin Convenţiile de la Geneva; înfometarea deliberată a civililor; înrolarea tinerilor sub 15 ani.

Actele enumerate în cadrul acestor definiţii nu sunt limitative.

Competenţa personală
Curtea este competentă să judece şi să pedepsească persoanele fizice vinovate de comiterea infracţiunilor precizate mai sus, dacă au împlinit vărsta de 18 ani. Calitatea oficială de şef de stat sau de guvern, de preşedinte de parlament, de demnitar sau funcţionar public nu exonerează pe autorul faptei de răspundere penală în faţa Curţii şi nici nu constituie un motiv de reducere a pedepsei. Imunităţile sau regulile de procedură speciale care însoţesc calitatea oficială a unei persoane nu împiedică Curtea să îşi exercite competenţa fată de persoana în cauză. Răspunderea penală a persoanelor fizice, este o răspundere individuală. Nu se admite răspunderea colectivă a acestora.

Comandanţii militari, pe lăngă responsabilitatea pentru propriile crime, răspund penal în faţa Curţii şi pentru crimele comise de către forţele plasate sub comanda şi controlul lor efectiv.

Sesizarea Curţii
Curtea devine competentă să judece persoanele fizice care au comis crime împotriva unui stat-parte la Statut în următoarele situaţii:

a.     prin sesizarea Procurorului de către un stat-parte;

b.     prin sesizarea Procurorului de catre Consiliul de Securitate al ONU;

c.     prin deschiderea, din oficiu, de către Procuror, a unei anchete în legătură cu comiterea unei infracţiuni.

Condiţii de admisibilitate a unei cauze
O cauză nu este considerată admisibilă de către Curte, atunci când:

a) Crima a făcut obiectul unei anchete din partea unui stat competent în cauză, mai puţin atunci când acest stat nu a dorit sau a fost incapabil să efectueze ancheta.

b) Persoana vizata a fost deja judecata pentru faptele care fac obiectul plângerii; conform principiului „non bis in idem”, nimeni nu poate fi judecat de către Curte sau de către altă instanţă pentru crime pentru care a fost deja condamnat sau achitat deja de către Curte.

c) Cauza nu prezintă suficientă gravitate pentru a fi judecată de către Curte.

Dreptul aplicabil

Curtea, în judecarea cauzelor, aplică prevederile Statutului, Convenţiile de la Geneva privind dreptul umanitar, alte convenţii şi cutume internaţionale. De asemenea, sunt aplicabile cauzelor, principiile generale ale dreptului penal: legalitatea încriminării şi a pedepsei (nullum crimen sine lege, nulla poena sine lege), neretroactivitatea legii penale, responsabilitatea penală individuală.

Cauze care înlatură responsabilitatea penală
Acestea sunt:

a.     bolile psihice care împiedică conştientizarea caracterului infracţional al faptei;

b.     starea de intoxicaţie provocata involuntar, care împiedică conştientizarea caracterului infracţional al faptei;

c.     legitima apărare;

d.     constrângerea prin ameninţarea cu moartea sau atingerea gravă a integrităţii fizice;

e.     comiterea crimei de către alte persoane;

f.      alte cauze a căror constatare rămâne la latitudinea Curţii.

Nimeni nu poate fi răspunzător şi nu poate fi pedepsit pentru o crimă de competenţa Curţii decât atunci când elementul material al crimei a fost săvârşit cu intenţie şi în cunoştinţă de cauză.

Eroarea de fapt şi eroarea de drept nu înlatură răspunderea penală. De asemenea, nu îl exonerează de răspundere pe autorul faptei ordinul unui superior, militar sau civil. Singura excepţie o constituie cazul în care persoana în cauză nu a realizat că ordinul e ilegal. Potrivit Statutului Curţii, ordinul de a comite un genocid sau o crima impotriva umanitatii este evident ilegal.

Crimele care sunt de competenţa Curţii sunt imprescriptibile.

Structura Curţii

Curtea se compune din: o cameră preliminară, o cameră de primă instanţă şi o cameră de apel, un oficiu al Procuraturii şi Grefa. Curtea are în componenşă 18 judecători, aleşi dintre cei mai reputaţi specialişti în domeniu, având cetăţenia statelor- părţi la Statut, dar nu mai mult de un reprezentant al unui stat. Judecătorii au un mandat de 9 ani şi nu pot fi realeşi. Curtea este condusă de Preşedinte.

Curtea beneficiază pe teritoriul statelor-părţi la Statut de privilegiile şi imunităţile necesare îndeplinirii misiunii sale. Judecătorii, Procurorul, procurorii adjuncţi şi Grefierul beneficiază, în exercitarea atribuţiilor lor, de privilegiile şi imunităţile acordate şefilor misiunilor diplomatice. După expirarea mandatului, ei continuă să beneficieze de imunitate împotriva oricărei proceduri legale în legătură cu declaraţiile date sau actele realizate în exercitarea funcţiilor lor oficiale.

Limbile oficiale ale Curţii sunt engleza, araba, chineza, spaniola, franceza şi rusa.
Procedura în faţa Curţii
Procedura comportă mai multe etape:

a.     sesizarea procurorului;

b.     procedura în faţa Camerei preliminare;

c.     procedura în faţa autorităţilor statului naţional;

d.     procedura în faţa Camerei de primă instanţă;

e.     pronunţarea sentinţei;

f.      procedura în faţa Camerei de apel.

Procurorul, poate să solicite arestarea persoanei, masură pe care o dispune Camera preliminară pe baza convingerii că sunt motive rezonabile de a crede că persoana în cauză a comis crima şi că arestarea este necesară pentru a garanta prezenţa acesteia în faţa instanţei, împiedicarea obstrucţionării anchetei, precum şi a comiterii unei alte crime.

Statul parte care primeşte cererea de arestare trebuie să ia imediat măsuri pentru punerea în executare a cererii, conform propriei legislaţii si Statutului Curţii. Persoana arestată este imediat deferită autorităţii judiciare competente a statului de detenţie, care verifică dacă mandatul de arestare a vizat într-adevar acea persoană, dacă procedura de arestare a fost respectată şi dacă au fost respectate drepturile persoanei în cauză. Persoana arestată are dreptul de a cere punerea în libertate provizorie, cererea fiind examinată de autoritatea competentă a statului de detenţie, decizia finală aparţinând însă Camerei preliminare.

Persoanele supuse anchetei au următoarele drepturi:

a.     nu pot fi obligate să depună mărturie împotriva lor însăşi sau să se declare vinovate;

b.     nu pot fi supuse niciunei forme de constrângere sau ameninţare şi nici torturii sau vreunui tratament crud, inuman sau dregradant;

c.     beneficiază gratuit de interpret, atunci când este necesar;

d.     nu pot fi arestate sau reţinute în mod arbitrar.

Atunci când este suspectată de comiterea unei crime, persoana care urmează să fie interogată are următoarele drepturi:

a.     de a fi informată înaintea interogatoriului că există motive pentru a o suspecta de comiterea crimei;

b.     de a păstra tăcerea, fără ca acest fapt să fie luat în considerare pentru a determina culpa sau nevinovăţia persoanei anchetate;

c.     de a fi asistată de un apărător ales sau, în cazul în care nu are un astfel de apărător, de un apărător din oficiu, în mod gratuit;

d.     de a fi interogată în prezenţa apărătorului său.

Procesul are loc la sediul Curţii, în prezenţa acuzatului. Procesul se defăşoară potrivit principiului publicităţii şi al contradictorialităţii dezbaterilor. Singura excepţie de la principiul publicităţii o constituie cazul în care Camerele Curţii, pentru a proteja victimele, martorii sau un acuzat, dispune ca o anumită parte a procedurii să se desfăşoare cu uşile închise.

Curtea poate indica, atunci când este cazul, reparaţiile pe care cel condamnat este obligat să le acorde victimelor sau urmaşilor acestora.

Curtea poate pronunţa împotriva unei persoane declarată vinovată o sentinţă de condamnare de până la 30 de ani de închisoare, iar pentru crime de extremă gravitate, detenţie pe viaţă. Pedeapsa închisorii poate să se cumuleze cu obligarea la plată a unei amenzi, precum şi cu confiscarea profiturilor şi bunurilor câştigate direct sau indirect prin crimă, fără a prejudicia însă drepturile terţilor de bună-credinţă.

Prin decizia Adunării statelor-părţi, a fost creat, un fond pentru ajutorarea victimelor, în care se varsă şi amenzile dispuse de Curte.

Sentinţa de condamnare pronunţată de prima instanţă poate să facă obiectul apelului. Atât condamnatul cât şi Procurorul, pot face apel împotriva sentinţei primei instanţe. Hotărârea Camerei de apel se dă cu votul majorităţii judecătorilor, în şedinţa publică şi este motivată.

Executarea sentinţelor de condamnare la pedeapsa cu închisoare se realizează pe teritoriul statului desemnat de Curte, dintre cele care s-au declarat dispuse să primească condamnaţi. Sentinţa de condamnare este executorie pentru statele-părţi, care nu o pot modifica.

Adunarea statelor- părţi
Statele-părţi la Statutul Curţii constituie Adunarea statelor, în care fiecare stat-parte dispune de un reprezentant. Printre atribuţiile Adunării se numără stabilirea bugetului Curţii, emiterea de recomandări către Comisia preparatoare, modificarea numărului de judecători ai Curţii, verificarea rapoartelor de activitate ale Biroului Adunării şi examinarea situaţiilor în care un stat-parte nu cooperează cu Curtea. Adunarea dispune de un Birou, compus dintr-un preşedinte şi din 18 membri, aleşi pentru 3 ani, având posibilitatea creării altor organe subsidiare considerate necesare. Preşedintele Curţii, Procurorul şi Grefierul participa la reuniunile Adunării şi ale Biroului.

Nu sunt admise rezerve la Statutul Curţii.

Tribunale penale speciale

La nivel internaţional, au fost constituie instituţii jurisdicţionale penale, cu competenţă specială şi cu o durată temporară de activitate, limitată la soluţionarea cauzelor pentru care au fost create. Din această categorie de instituţii jurisdicţionale fac parte:

• Tribunalul Militar Internaţional de la Nurnberg

Acesta a fost instituit prin Acordul de la Londra (1945) privind urmărirea şi pedepsirea principalilor criminali de razboi . A funcţionat între 20 noiembrie 1945 şi 1 octombrie 1946. În baza Statutului de funcţionare, Tribunalul putea să aplice pedeapsa cu moartea sau orice altă pedeapsă. Statele-părţi la acordul de înfiinţare a Tribunalului aveau obligaţia de a preda instituţiei, spre judecare, criminalii de război.

• Tribunalul penal internaţional pentru judecarea şi pedepsirea persoanelor vinovate de încălcarea dreptului internaţional umanitar pe teritoriul fostei Iugoslavii. A fost creat prin rezoluţia 808 (1993) a Consiliului de Securitate al O.N.U.. Tribunalul este o instanţă jurisdicţională internaţională ad-hoc, mandatul său fiind limitat la judecarea actelor comise în perioada cuprinsă între 1 ianuarie 1991 şi până în momentul restabilirii păcii.

Tribunalul este competent să se pronunţe în legătură cu fapte care constituie grave încălcări ale dreptului umanitar internaţional, reglementate de Convenţiile de la Geneva, sau pe cale cutumiara (crime de genocid, crime împotriva umanităţii, epurări etnice, deportări, transfer ilegal de populaţie, exterminări, ucideri etc).

Persoanele care răspund în fata Tribunalului sunt autorii, complicii şi instigatorii la comiterea faptelor menţionate mai sus, precum şi superiorii pentru faptele subordonaţilor.

Tribunalul are un organ propriu de instrucţie şi urmărire condus de un procuror, numit de Consiliul de Securitate al O.N.U. pe o perioadă de 4 ani, cu posibilitatea de reînnoire a mandatului. Tribunalul este constituit din 11 judecători, aleşi de Adunarea Generală a O.N.U., la propunerea Consiliului de Securitate, având un mandat de 4 ani, care poate fi reînnoit.

Procurorul poate fi sesizat de organele O.N.U., de state şi de organizaţii guvernamentale sau neguvernamentale. Sunt admisibile şi plângerile individuale deferite de victime.

Tribunalul are două grade de jurisdicţie:

a.     două camere pentru judecată în primă instanţă;

b.     o cameră de apel compusă din 5 judecatori.

O persoană judecată de Tribunal nu mai poate fi judecată de o instanţă penală naţională pentru aceeaşi faptă, conform principiului non bis in idem. 

Tribunalul nu poate sa aplice pedeapsa cu moartea.

• Tribunalul internaţional penal pentru pedepsirea persoanelor responsabile de comiterea crimelor de genocid şi alte violări grave ale dreptului umanitar pe teritoriul Ruwandei sau al statelor învecinate.
Curtea Penală Internaţională constituie un instrument principal de combatere a regimului de impunitate şi de asigurare a respectării dreptului umanitar şi a drepturilor omului. 
Potrivit art.27, prevederile Statutului se vor aplica în mod egal tuturor persoanelor, fără vreo distincţie bazată pe calitatea oficială, cum ar fi cea de şef al statului sau al guvernului, de membru al guvernului sau parlamentului, de reprezentant ales sau de funcţionar al guvernului. 
Prin adoptarea Statutului C.P.I. s-a relansat, la nivel internaţional, dinamica luptei împotriva impunităţii (în ciuda unei opoziţii puternice a S.U.A., Indiei şi Chinei). 

Aşa cum se menţionează în Preambulul Statutului, precum şi în art.1, Curtea Penală Internaţională este menită să completeze şi nu să substituie jurisdicţiile penale naţionale. Relaţiile dintre C.P.I. şi jurisdicţiile naţionale vor fi guvernate de principiul fundamental al complementarităţii, conform căruia Curtea nu intervine decât în cazul în care tribunalele naţionale nu sunt în măsură sau nu doresc să angajeze procedurile penale respective. Ca atare, în cazul comiterii unor infracţiuni prevăzute în Statut, Curtea nu va uzurpa competenţa unui anumit stat, în condiţiile în care autorităţile judiciare naţionale îşi asumă responsabilităţile specifice. 

Competenţa C.P.I. se divizează în: competenţa ratione materiae (pentru cele patru tipuri de infracţiuni prevăzute în Statut: genocid, crime împotriva umanităţii, crime de război, şi crime de agresiune), competenţa ratione temporis şi competenţa ratione loci et ratione personae. Fără a avea efect retroactiv, competenţa Curţii Penale Internaţionale nu se va limita la infracţiunile internaţionale grave comise în cadrul unui anumit conflict sau de către un anumit regim într-o perioadă dată (aşa cum este cazul tribunalelor penale internaţionale pentru fosta Iugoslavie şi Ruanda); Curtea va avea competenţă asupra persoanelor fizice (spre deosebire de Curtea Internaţională de Justiţie, care are în competenţă numai cauzele ce implică responsabilitatea statelor). 

Procurorul însărcinat cu declanşarea de anchete şi urmăriri va putea să acţioneze nu numai la sesizarea Curţii de către Statele Părţi sau de Consiliul de Securitate, ci el se poate autosesiza, ca urmare a informaţiilor primite din partea statelor, a organizaţiilor internaţionale şi interguvernamentale, precum şi a celor neguvernamentale.
Pedepsele prevăzute la art.78 nu includ pedeapsa cu moartea, ca o consecinţă a faptului că această pedeapsă a fost abolită de documentele internaţionale.
În ceea ce priveşte aplicarea sentinţelor, pedepsele urmează să fie executate în închisori naţionale ce vor fi stabilite de Curte, şi nu într-o închisoare specială cu caracter internaţional.

România a semnat Statutul Curţii Penale Internaţionale la 7 iulie 1999 şi l-a ratificat prin Legea nr. 111 din 28 martie 2002. România a sprijinit activ Curtea şi idealurile sale încă din procesul de negociere a Statutului. În prezent, ţara noastră se implică activ în activităţile politice şi de gestionare a Curţii care revin Statelor Părţi. România a deţinut două mandate în cadrul Biroului Adunării Statelor Părţi (2005-2007 şi 2008-2010).

UE şi-a asumat un angajament ferm de a coopera cu Curtea Penală Internaţională (CPI), pentru a pune capăt impunităţii autorilor celor mai grave infracţiuni care aduc atingere comunităţii internaţionale, prin Decizia 2011/168/PESC a Consiliului din 21 martie 2011 privind Curtea Penală Internaţională şi de abrogare a Poziţiei comune 2003/444/PESC.

Această decizie a Consiliului vizează promovarea unui sprijin universal pentru statutul Curţii Penale Internaţionale, alături de asigurarea integrităţii, independenţei şi a bunei sale funcţionări. Uniunea Europeană (UE) îşi propune să sprijine cooperarea cu CPI şi să susţină punerea în aplicare a principiului complementarităţii. Conform acestui principiu, Curtea întreprinde acţiuni de urmărire în justiţie doar dacă statele nu vor sau nu au capacitatea de a o face.

